ખરેખર તો બુલેટ ટ્રેન સરકારની ઇચ્છાશક્તિ અને નાણાં અને માનવબળના જંગી રોકાણના મામલે આકરી કસોટી માગી લેનારી યોજના છે. સામાન્ય રીતે આટલી મોટી કક્ષાની યોજનાઓ માટે ભંડોળ અને નફો પાછો વાળવા સહિતની અમર્યાદ બાંહેધરીઓ આપવાની થતી હોય છે. સ્વદેશી ધોરણે સંચાલન થઇ શકે અને ભારતના અર્થતંત્રને લાભ મળી શકે એ માટે અત્યાધુનિક ટેકનોલોજીનું હસ્તાંતરણ ભારતને કરવામાં આવશે અને એ રીતે બુલેટ ટ્રેન કરાર ભૂતકાળમાં થયેલા આવા કરારોને પાછળ મૂકીને નવો ચીલો ચાતરશે.